**ПРАТЕНИЧКО ПРАШАЊЕ**

од пратеникот Менде Диневски, поставено на 45-тата седница

на Собранието на Република Македонија, одржана

на 29 јануари 2009 година

Пратеничкото прашање гласи:

Владата на Република Македонија го поромовираше слоганот: "Знае­њето е сила, знаењето е моќ". Но се разбира како и се друго е само декларативно и за маркетиншки цели. Во пракса со своето однесување, со своите преземни активности ја вулгаризираа и девалвираа оваа синтагма до крајна граница. Дефинитивно се гледа дека нема намера да се воспостави ред во образованието, бидејќи партиските кадри и послушници немаат капацитет или знаење и вештина за водење на една ваква субтилна сфера. Затоа денес почитуван министер до вас го поставувам прашањето, кое е пример во цела Република Македонија, но карактеристично е за општина Битола, значи да разговараме за онаа кампања која вие со народни пари ја плаќате за тоа, како се спроведува. Ќе дадам само еден пример, еден млад човек кој е дипломиран професор по историја, со средна оценка 9,72, во изминатиот период се пријавил на повеќе конкурси каде се барало професор по историја. Едниот бил во Таки Даскалот гиманзијата, каде што замислете не успеале да примат лице од Битола, примиле од Крушево, а таму е директор портпаролот на Општинскиот комитет на ВМРО ДПМНЕ, кој во слободно време работи како директор на училиште.

Вториот конкурс бил во училиштето Елпида Караманди, каде што е примен кандидат на определено време, без никакво образложение зошто истиот е одбиен. Во меѓувреме конкурирал и во други училишта, каде што навистина се примени други луѓе, но не и посочениот млад човек. Јас ќе ви кажам која е маната на Љупчо Стојановски, дипломиран професор по историја. Маната му е што нема членска карта на ВМРО ДПМНЕ. Ја нема среќата како многу ВМРО-ци кои вчера во Кичево, иако се распишани локалните избори ги примија и од денес почнаа да работат во училиштата.

Затоа почитуван министер сакам да ви ја посочам реалната слика во делот на образованието, не само во Битола, туку и другите градови на Република Македонија и да ве прашам кога и кои мерки ќе ги преземете ваквите случаи да се разрешат и вакви квалитетни, или најквалитетни млади луѓе да не заминат надвор од државата и дали кампањата која ја плаќате со народни пари ќе почне да се применува и на дело и Љупчо Стојановски, како и многу други ќе можат своето знаење да го пренесат на учениците во Република Македонија.

Прашањето го упатувам до министерот за образование и наука.